PATVIRTINTA

Klaipėdos rajono savivaldybės tarybos

2019 m. gruodžio d. sprendimo Nr. T11-

**BŪSTO NUOMOS AR IŠPERKAMOSIOS BŪSTO NUOMOS MOKESČIŲ DALIES KOMPENSACIJŲ MOKĖJIMO IR PERMOKĖTŲ KOMPENSACIJŲ GRĄŽINIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Būsto nuomos ar išperkamosios būsto nuomos mokesčių dalies kompensacijų mokėjimo ir permokėtų kompensacijų grąžinimo tvarkos aprašas (toliau – Aprašas) reglamentuoja būsto nuomos ar išperkamosios būsto nuomos mokesčių dalies kompensacijų skyrimo ir mokėjimo asmenims ir šeimoms tvarką, pagrindus, kuriems esant šių kompensacijų mokėjimas stabdomas ir nutraukiamas, permokėtų kompensacijų grąžinimo tvarką.

2. Aprašas parengtas vadovaujantis šiais teisės aktais:

2.1. Lietuvos Respublikos paramos būstui įsigyti ar išsinuomoti įstatymu (toliau – Įstatymas);

2.2. Savivaldybės būsto, socialinio būsto nuomos mokesčių ir būsto nuomos ar išperkamosios būsto nuomos mokesčių dalies kompensacijos dydžio apskaičiavimo metodika, patvirtinta Lietuvos Respublikos Vyriausybės 2001 m. balandžio 25 d. nutarimu Nr. 472 „Dėl savivaldybės būsto, socialinio būsto nuomos mokesčių ir būsto nuomos ar išperkamosios būsto nuomos mokesčių dalies kompensacijos dydžio apskaičiavimo metodikos ir bazinio būsto nuomos ar išperkamosios būsto nuomos mokesčių dalies kompensacijos dydžio perskaičiavimo koeficiento patvirtinimo “ (Lietuvos Respublikos Vyriausybės 2014 m. gruodžio 23 d. nutarimo Nr. 1487 redakcija) (toliau – Metodika).

3. Apraše vartojamos sąvokos:

3.1. **Tinkamas būstas** – būstas, kurio vienam asmeniui ar šeimos nariui tenkantis naudingasis plotas, vertinamas mokant būsto nuomos ar išperkamosios būsto nuomos mokesčio dalies kompensaciją, yra ne mažesnis kaip 8 kvadratiniai metrai.

3.2. **Išperkamoji būsto nuoma** – būsto nuoma, kai nuomotojas savo nuosavybės teise valdomą būstą ar svetimą būstą, kai teisę jį išnuomoti išperkamosios nuomos būdu suteikia įstatymai ar būsto savininkas, leidžia nuomininkui valdyti ir naudoti už užmokestį su sąlyga, kad nuomininkui būstas pereina nuosavybės teise, sumokėjus visą sutartyje nustatytą kainą.

4. Būsto nuomos ar išperkamosios būsto nuomos mokesčių dalies kompensacijos mokamos iš valstybės biudžeto specialiosios tikslinės dotacijos Klaipėdos rajono savivaldybės biudžetui skirtų lėšų.

5. Kompensacijas skiria ir moka Klaipėdos rajono savivaldybės administracija (toliau – Savivaldybės administracija), vadovaudamasi Įstatymu, Metodika ir šiuo Aprašu.

**II SKYRIUS**

**būsto nuomos mokesčiO dalies kompensacijų SKYRIMAS**

6. Teisę į būsto nuomos mokesčio dalies kompensaciją turi asmenys ir šeimos, atitinkantys Įstatymo 9 straipsnio 1 dalyje nustatytus reikalavimus, kurie yra įrašyti į Asmenų ir šeimų, turinčių teisę į socialinio būsto nuomą, sąrašą (toliau – Sąrašas) pagal prašymo užregistravimo Savivaldybės administracijoje datą ir laiką, taip pat asmenys ir šeimos neįrašyti į Sąrašą, kurie atitinka šiuos reikalavimus:

6.1. Lietuvos Respublikos gyvenamosios vietos deklaravimo įstatyme nustatyta tvarka asmuo (šeimos atveju – vieno iš šeimos narių pasirinktinai) deklaravo gyvenamąją vietą Klaipėdos rajono savivaldybėje, o jeigu asmuo deklaruotos gyvenamosios vietos neturi, – Klaipėdos rajono savivaldybėje yra įtrauktas į gyvenamosios vietos nedeklaravusių asmenų apskaitą;

6.2. Lietuvos Respublikos gyventojų turto deklaravimo įstatyme nustatyta tvarka deklaravo turtą ir gautas pajamas. Deklaruoto turto vertė ir pajamos, kurios, vadovaujantis Lietuvos Respublikos piniginės socialinės paramos nepasiturintiems gyventojams įstatymo 17 straipsniu, įskaitomos į asmens ar šeimos gaunamas pajamas, neviršija Įstatymo 11 straipsnio 2 dalyje nustatytų pajamų ir turto dydžių;

6.3. neturi Lietuvos Respublikos teritorijoje nuosavybės teise būsto arba nuosavybės teise turimas būstas, Nekilnojamojo turto kadastro duomenimis, yra fiziškai nusidėvėjęs daugiau kaip 60 procentų, arba nuosavybės teise turimo būsto naudingasis plotas, tenkantis vienam asmeniui ar šeimos nariui, yra mažesnis kaip 10 kvadratinių metrų arba mažesnis kaip 14 kvadratinių metrų, jeigu šeimoje yra neįgalusis arba asmuo, sergantis sunkia lėtinės ligos, įrašytos į Lietuvos Respublikos Vyriausybės ar jos įgaliotos institucijos patvirtintą sąrašą, forma.

7. Aprašo 6 punkte nurodyti asmenys ir šeimos Savivaldybės administracijai pateikia prašymą suteikti paramą būstui išsinuomoti BP-4 forma (Prašymų suteikti paramą būstui įsigyti ar išsinuomoti nagrinėjimo tvarkos aprašo, patvirtinto Lietuvos Respublikos socialinės apsaugos ir darbo ministro 2015 m. balandžio 10 d. įsakymo Nr. A1-195 ,,Dėl Prašymų suteikti paramą būstui įsigyti ar išsinuomoti nagrinėjimo tvarkos aprašo patvirtinimo“ (Lietuvos Respublikos socialinės apsaugos ir darbo ministro 2019 m. rugsėjo 24 d. įsakymo Nr. A1-551 redakcija), 4.4 papunktis) ir pagal Lietuvos Respublikos civiliniame kodekse nustatytas sąlygas ne trumpiau kaip vieniems metams sudarytą būsto nuomos sutartį, pagal kurią išsinuomoję fiziniams ar juridiniams asmenims (išskyrus Savivaldybei) priklausantį tinkamą būstą, esantį Klaipėdos rajono savivaldybės teritorijoje. Būsto nuomos sutartis privalo būti įregistruota Lietuvos Respublikos nekilnojamojo turto registre.

**III SKYRIUS**

**IŠPERKAMOSIOS būsto nuomos mokesčiO dalies kompensacijų SKYRIMAS**

8. Teisę į išperkamosios būsto nuomos mokesčio dalies kompensaciją turi asmenys ir šeimos, kurie atitinka šiuos reikalavimus:

8.1. Lietuvos Respublikos gyvenamosios vietos deklaravimo įstatyme nustatyta tvarka asmuo (šeimos atveju – vieno iš šeimos narių pasirinktinai) deklaravo gyvenamąją vietą Klaipėdos rajono savivaldybėje, o jeigu asmuo deklaruotos gyvenamosios vietos neturi, – Klaipėdos rajono savivaldybėje yra įtrauktas į gyvenamosios vietos nedeklaravusių asmenų apskaitą.

8.2. Lietuvos Respublikos gyventojų turto deklaravimo įstatyme nustatyta tvarka deklaravo turtą ir gautas pajamas. Deklaruoto turto vertė ir pajamos, kurios, vadovaujantis Lietuvos Respublikos piniginės socialinės paramos nepasiturintiems gyventojams įstatymo 17 straipsniu, įskaitomos į asmens ar šeimos gaunamas pajamas, neviršija Įstatymo 11 straipsnio 1 dalyje nustatytų pajamų ir turto dydžių;

8.3. įsigyja pirmą būstą Lietuvos Respublikos teritorijoje arba atitinka vieną iš šių sąlygų:

8.3.1. pastaruosius 5 metus iki prašymo suteikti paramą būstui įsigyti pateikimo dienos ir šio prašymo pateikimo metu neturi būsto nuosavybės teise ir nebuvo pasinaudoję šia paramos forma ar finansine paskata pirmąjį būstą įsigyjančioms jaunoms šeimoms vadovaujantis Lietuvos Respublikos finansinės paskatos pirmąjį būstą įsigyjančioms jaunoms šeimoms įstatymu;

8.3.2. turi ar per pastaruosius 5 metus iki prašymo suteikti paramą būstui įsigyti pateikimo dienos turėjo nuosavybės teise būstą, kurio naudingasis plotas (visų Lietuvos Respublikoje nuosavybės teise turimų ir (ar) vienu metu turėtų būstų naudingųjų plotų suma), tenkantis (tenkanti) vienam asmeniui ar šeimos nariui, yra mažesnis (mažesnė) kaip 14 kvadratinių metrų, arba turimas būstas, neatsižvelgiant į jo naudingąjį plotą, Nekilnojamojo turto kadastro duomenimis, yra fiziškai nusidėvėjęs daugiau kaip 60 procentų.

9. Aprašo 8 punkte nurodyti asmenys ir šeimos Savivaldybės administracijai pateikia prašymą suteikti paramą būstui įsigyti BP-2 forma (Prašymų suteikti paramą būstui įsigyti ar išsinuomoti nagrinėjimo tvarkos aprašo, patvirtinto Lietuvos Respublikos socialinės apsaugos ir darbo ministro 2015 m. balandžio 10 d. įsakymo Nr. A1-195 ,,Dėl Prašymų suteikti paramą būstui įsigyti ar išsinuomoti nagrinėjimo tvarkos aprašo patvirtinimo“ (Lietuvos Respublikos socialinės apsaugos ir darbo ministro 2019 m. rugsėjo 24 d. įsakymo Nr. A1-551 redakcija), 4.2 papunktis) ir pagal Lietuvos Respublikos civiliniame kodekse nustatytas sąlygas ne trumpiau kaip vieniems metams sudarytą išperkamosios būsto nuomos sutartį, pagal kurią išsinuomoja fiziniams ar juridiniams asmenims (išskyrus Savivaldybei) priklausantį tinkamą būstą, esantį Klaipėdos rajono savivaldybės teritorijoje. Išperkamosios būsto nuomos sutartis privalo būti įregistruota Lietuvos Respublikos nekilnojamojo turto registre.

**IV SKYRIUS**

**BŪSTO NUOMOS AR IŠPERKAMOSIOS būsto nuomos mokesčiŲ dalies kompensacijų MOKĖJIMAS**

10. Savivaldybės administracijos atsakingasis specialistas, vadovaudamasis Įstatymu ir šiuo Aprašu, nustato asmenų ar šeimų teisę į būsto nuomos ar išperkamosios būsto nuomos mokesčių dalies kompensacijas, suveda duomenis į Socialinės paramos šeimai informacinę sistemą (toliau – SPIS). Parengia Savivaldybės administracijos direktoriaus įsakymą dėl būsto nuomos ar išperkamosios būsto nuomos mokesčių dalies kompensacijos skyrimo ir mokėjimo.

11. Savivaldybės administracija sprendimą dėl būsto nuomos ar išperkamosios būsto nuomos mokesčių dalies kompensacijos mokėjimo priima ne vėliau kaip per 30 kalendorinių dienų nuo asmens ar šeimos kreipimosi dėl būsto nuomos ar išperkamosios būsto nuomos mokesčių dalies kompensacijos.

12. Būsto nuomos ar išperkamosios būsto nuomos mokesčių dalies kompensacijos mokamos nuo būsto nuomos ar išperkamosios nuomos sutarties sudarymo dienos, jeigu Savivaldybės administracija priėmė sprendimą mokėti būsto nuomos ar išperkamosios būsto nuomos mokesčių dalies kompensaciją, bet ne anksčiau kaip nuo asmens ar šeimos kreipimosi dėl būsto nuomos ar išperkamosios būsto nuomos mokesčių dalies kompensacijos.

13. Būsto nuomos ar išperkamosios būsto nuomos mokesčių dalies kompensacija mokama už praėjusį mėnesį (mokant pirmą kartą, kai Savivaldybės administracija priima sprendimą mokėti būsto nuomos ar išperkamosios būsto nuomos mokesčių dalies kompensaciją, – už visą laikotarpį nuo būsto nuomos ar išperkamosios būsto nuomos sutarties sudarymo dienos iki einamųjų metų pabaigos, bet ne anksčiau kaip nuo asmens ar šeimos kreipimosi dėl būsto nuomos ar išperkamosios būsto nuomos mokesčių dalies kompensacijos dienos (kompensacijos mėnesio dydis dalinamas iš dienų skaičiaus)) ir pervedama ne vėliau kaip iki einamojo mėnesio dvidešimt penktos kalendorinės dienos nuomininkui arba rašytiniu nuomininko prašymu tiesiogiai nuomotojui į nurodytą atsiskaitomąją sąskaitą banke.

14. Kitų kalendorinių metų pradžioje (jeigu keičiasi bazinis būsto nuomos ar išperkamosios būsto nuomos mokesčių dalies kompensacijos dydis arba perskaičiavimo koeficientas) Savivaldybės administracijos atsakingasis specialistasperskaičiuoja būsto nuomos ar išperkamosios būsto nuomos mokesčių dalies kompensacijos dydį kalendoriniams metams. Jei asmuo ar šeima nepraranda teisės į būsto nuomos ar išperkamosios būsto nuomos mokesčių dalies kompensaciją (atitinka II ir III skyriuose išdėstytus reikalavimus), Savivaldybės administracijos direktoriaus įsakymu perskaičiuotos būsto nuomos ar išperkamosios būsto nuomos mokesčių dalies kompensacijos mokėjimas pratęsiamas iki būsto nuomos sutarties termino pabaigos arba kalendorinių metų pabaigos. Pasibaigus būsto nuomos ar išperkamosios būsto nuomos sutarties terminui, būsto nuomos ar išperkamosios būsto nuomos mokesčių dalies kompensacijos mokėjimas atnaujinamas, asmeniui ar šeimai pateikus prašymą ir naują Nekilnojamojo turto registre įregistruotą būsto nuomos ar išperkamosios būsto nuomos sutartį.

15. Išperkamosios būsto nuomos mokesčio dalies kompensacija mokama ne ilgiau kaip 30 metų nuo išperkamosios būsto nuomos sutarties įregistravimo Nekilnojamojo turto registre dienos.

16. Asmenys ir šeimos, įrašyti į Sąrašą ir gaunantys būsto nuomos mokesčio dalies kompensaciją, neišbraukiami iš Sąrašo.

17. Savivaldybės administracijos atsakingasis specialistas duomenis apie asmenis ir šeimas, kuriems Savivaldybės administracijos sprendimu skirta ir mokama būsto nuomos ar išperkamosios būsto nuomos mokesčių dalies kompensacija, suveda į SPIS.

**V SKYRIUS**

**BŪSTO NUOMOS AR IŠPERKAMOSIOS BŪSTO NUOMOS MOKESČIŲ** **DALIES KOMPENSACIJOS DYDIS**

18. Asmenims ir šeimoms, turintiems teisę į būsto nuomos mokesčio dalies kompensaciją pagal šio Aprašo 6–7 punktus ar į išperkamosios būsto nuomos mokesčio dalies kompensaciją pagal šio Aprašo 8–9 punktus, būsto nuomos ar išperkamosios būsto nuomos mokesčių dalies kompensacijos dydis vienam asmeniui ar šeimos nariui apskaičiuojamas vadovaujantis Metodika pagal formulę:

Nk = Nb x Klrv xPk, kur:

Nk–būsto nuomos ar išperkamosios būsto nuomos mokesčių dalies kompensacijos dydis vienam asmeniui ar šeimos nariui (eurais per mėnesį);

Nb – bazinis būsto nuomos ar išperkamosios būsto nuomos mokesčių dalies kompensacijos dydis (eurais per mėnesį), kurį nustato Lietuvos Respublikos socialinės apsaugos ir darbo ministerija;

Klrv – Lietuvos Respublikos Vyriausybės patvirtintas bazinio būsto nuomos ar išperkamosios būsto nuomos mokesčių dalies kompensacijos dydžio perskaičiavimo koeficientas;

Pk= 8 – tinkamo būsto naudingojo ploto normatyvas (kv. metrais).

19. Būsto nuomos ar išperkamosios būsto nuomos mokesčių dalies kompensacija negali viršyti būsto nuomos ar išperkamosios būsto nuomos mokesčio dydžio.

**VI SKYRIUS**

**BŪSTO NUOMOS AR IŠPERKAMOSIOS BŪSTO NUOMOS MOKESČIŲ DALIES KOMPENSACIJOS MOKĖJIMO SUSTABDYMAS IR NUTRAUKIMAS**

20. Asmenims ir šeimoms būsto nuomos ar išperkamosios būsto nuomos mokesčių dalies kompensacijos mokėjimas nutraukiamas, kai:

20.1. asmenys ar šeimos įsigyja būstą nuosavybės teise, išskyrus atvejus, kai asmenų ir šeimų, gaunančių būsto nuomos mokesčio dalies kompensaciją, įsigyto būsto naudingasis plotas, tenkantis vienam asmeniui ar šeimos nariui, yra mažesnis už nustatytą Įstatymo 9 straipsnio 1 dalies 2 punkte arba kai asmenų ir šeimų, gaunančių išperkamosios būsto nuomos mokesčio dalies kompensaciją, įsigyto būsto naudingasis plotas, tenkantis vienam asmeniui ar šeimos nariui, yra mažesnis už nustatytą Įstatymo 8 straipsnio 2 punkto b papunktyje;

20.2. asmens ar šeimos, gaunančių būsto nuomos mokesčio dalies kompensaciją, deklaruoto turto vertė ar pajamos, kurios, vadovaujantis Piniginės socialinės paramos nepasiturintiems gyventojams įstatymo 17 straipsniu, įskaitomos į asmens ar šeimos gaunamas pajamas, daugiau kaip 25 procentais viršija Įstatymo 11 straipsnio 2 dalyje nustatytus metinius pajamų ir turto dydžius arba asmens ar šeimos, gaunančių išperkamosios būsto nuomos mokesčio dalies kompensaciją, deklaruoto turto vertė ar pajamos, kurios, vadovaujantis Piniginės socialinės paramos nepasiturintiems gyventojams įstatymo 17 straipsniu, įskaitomos į asmens ar šeimos gaunamas pajamas, viršija Įstatymo 11 straipsnio 1 dalyje nustatytus metinius pajamų ir turto dydžius;

20.3. asmuo ar šeima pasibaigus kalendoriniams metams (iki kitų metų gegužės 1 dienos) Lietuvos Respublikos gyventojų turto deklaravimo įstatyme nustatyta tvarka nepateikė turto (įskaitant gautas pajamas) deklaracijos;

20.4. pasibaigia Nekilnojamojo turto registre įregistruota ir nepratęsiama ar nesudaroma nauja būsto nuomos sutartis;

20.5. pasibaigia Nekilnojamojo turto registre įregistruota išperkamosios būsto nuomos sutartis;

20.6. per 3 mėnesius nuo būsto nuomos ar išperkamosios būsto nuomos mokesčių dalies kompensacijos mokėjimo sustabdymo Tvarkos aprašo 21 punkte nustatytu atveju skolininkas nepadengia įsiskolinimo už būsto nuomą ar išperkamąją būsto nuomą arba nepateikia Civilinio kodekso 6.90 straipsnyje nurodytos garantijos, atitinkančios įsiskolinimo sumą;

20.7. asmuo ar šeima pateikia rašytinį prašymą nutraukti būsto nuomos ar išperkamosios būsto nuomos mokesčių dalies kompensacijos mokėjimą.

21. Asmenims ir šeimoms, kurių įsiskolinimas už būsto nuomą ar išperkamąją būsto nuomą viršija 3 mėnesių būsto nuomos ar išperkamosios būsto nuomos sutartyje nustatyto nuomos mokesčio sumą, būsto nuomos ar išperkamosios būsto nuomos mokesčių dalies kompensacijos mokėjimas Savivaldybės administracijos direktoriaus įsakymu stabdomas iki bus padengtas įsiskolinimas arba pateikta Civilinio kodekso 6.90 straipsnyje nurodyta garantija, atitinkanti įsiskolinimo sumą. Būsto nuomos ar išperkamosios būsto nuomos mokesčių dalies kompensacijos mokėjimas atnaujinamas Savivaldybės administracijos direktoriaus įsakymu, asmeniui ar šeimai pateikus dokumentus, patvirtinančius, kad įsiskolinimas padengtas, arba Civilinio kodekso 6.90 straipsnyje nurodytą garantiją, atitinkančią įsiskolinimo sumą. Atnaujinus būsto nuomos ar išperkamosios būsto nuomos mokesčių dalies kompensacijos mokėjimą, kompensacija išmokama ir už laikotarpį, kai jos mokėjimas buvo sustabdytas.

**VII SKYRIUS**

**DĖL ASMENŲ IR ŠEIMŲ KALTĖS NETEISĖTAI GAUTOS BŪSTO NUOMOS AR IŠPERKAMOSIOS BŪSTO NUOMOS MOKESČIŲ DALIES KOMPENSACIJOS IŠIEŠKOJIMO IR GRĄŽINIMO**

22. Jeigu Savivaldybės administracija nustato, kad asmenys ir šeimos, kreipdamiesi dėl būsto nuomos ar išperkamosios būsto nuomos mokesčių dalies kompensacijos, pateikė neteisingus duomenis ir dokumentus, reikalingus būsto nuomos ar išperkamosios būsto nuomos mokesčių dalies kompensacijai skirti, arba būsto nuomos ar išperkamosios būsto nuomos mokesčių dalies kompensacijos mokėjimo laikotarpiu per mėnesį nepranešė apie deklaruotos gyvenamosios vietos pakeitimą, būsto įsigijimą, materialinės padėties pasikeitimą, kuris lemia Įstatymo 11 straipsnio 1 ir 2 dalyse nustatytą pajamų ir turto dydžių viršijimą, būsto nuomos ar išperkamosios būsto nuomos sutarties pasibaigimą arba teisės į būsto nuomos ar išperkamosios būsto nuomos mokesčių dalies kompensaciją praradimą, neteisėtai gauta būsto nuomos ar išperkamosios būsto nuomos mokesčių dalies kompensacijos turi būti grąžinta visa iš karto arba asmens rašytiniu prašymu ir Savivaldybės administracijos direktoriaus įsakymu dalimis.

23. Savivaldybės administracijos direktoriaus įsakymas dėl neteisėtai gautos būsto nuomos ar išperkamosios būsto nuomos mokesčių dalies kompensacijos grąžinimo yra vykdomasis dokumentas. Jeigu šis įsakymas neįvykdomas, jis gali būti priverstinai vykdomas Lietuvos Respublikos civilinio proceso kodekse nustatyta tvarka, jeigu su išieškojimu susijusios išlaidos neviršija išieškotinos sumos.

**VIII SKYRIUS**

**BAIGIAMOSIOS NUOSTATOS**

24. Sprendimai dėl būsto nuomos ar išperkamosios būsto nuomos mokesčių dalies kompensacijos skyrimo ar neskyrimo gali būti skundžiami Lietuvos Respublikos administracinių bylų teisenos įstatymo nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_